DA Den Europæiske Unions Tidende C 136/1

RÅDETS RESOLUTION

af 21. maj 2007

om den europæiske rumpolitik

(2007/C 136/01)

RÅDET FOR DEN EUROPÆISKE UNION HAR —

DER HENVISER TIL rammeaftalen mellem Det Europæiske Fællesskab og Den Europæiske Rumorganisation, der trådte i kraft i maj 2004, og det øgede samarbejde mellem de to parter,

DER ERINDRER OM retningslinjerne fra Rumrådets møder den 25. november 2004, den 7. juni 2005 og den 28. november 2005,

DER ERINDRER OM de afgørelser, der blev truffet af ESA-Rådet på ministerplan i 2005, og om vedtagelsen af Det Europæiske Fællesskabs syvende rammeprogram i 2006, der indebærer en langsigtet forpligtelse til at støtte udviklingen af GMES-rumkomponenten samt GMES-dataadgang,

DER HENVISER TIL den ramme, som De Forenede Nationers traktat om det ydre rum udgør,

I VISION FOR EUROPA OG GENEREL STRATEGI

FREMHÆVER, at rumsektoren er et strategisk aktiv, der bidrager til Europas uafhængighed, sikkerhed og velstand samt til Europas rolle i verden, og ANERKENDER rumaktiviteternes nuværende og potentielle bidrag til Lissabon-strategien for vækst og beskæftigelse, idet de stiller muliggørende teknologier og tjenester til rådighed for det fremspirende europæiske vidensamfund og bidrager til den europæiske sammenhængskraft,

UNDERSTREGER, at rumbaserede systemer kan levere unikke bidrag til den generelle forskningsindsats og til applikationer, der svarer til de europæiske politikker og mål; ANERKENDER, at udforskningen af rummet bidrager til at besvare vidtrækkende spørgsmål om livets oprindelse og evolution i universet samt om de grundlæggende fysiske love,

UNDERSTREGER, at rummet udgør et væsentligt element i den europæiske strategi for bæredygtig udvikling og er relevant for den fælles udenrigs- og sikkerhedspolitik, idet det støtter målene herfor ved at skaffe vital information om kritiske globale emner såsom klimaændringer (1) og humanitær bistand,

ANERKENDER, at Europa derfor ikke kan tillade sig ikke at sikre fordelene ved rummet for sine borgere og politikker, og at Europas rumpolitik vil sætte Europa i stand til fortsat at udvikle ruminfrastrukturer og -applikationer i verdensklasse og udnytte disse bedst muligt, så Europa fortsat kan være en vigtig aktør, løse globale problemer og forbedre livskvaliteten,

UNDERSTREGER, at alle Europas rumaktiviteter bidrager til målene og fuldt ud overholder principperne i FN's traktat om det ydre rum, især:

— udforskning og udnyttelse af det ydre rum til gavn for og i alle landes interesse og anerkendelse af, at det ydre rum skal være hele menneskehedens virkefelt

— udnyttelse af det ydre rum til udelukkende fredelige formål

— fremme af internationalt samarbejde i udforskningen og udnyttelsen af det ydre rum

samt af Europas støtte til de igangværende bestræbelser i FN's Komité for Fredelig Udnyttelse af det Ydre Rum (CUPUOS) for at mindske og forebygge rumaffald,

ANERKENDER, at rumaktiviteter kan inspirere og tiltrække unge til videnskabs- og ingeniørfag,

FREMHÆVER den hurtige vækst på markederne for satellitbaseret navigation og satellitbaserede telekommunikationsapplikationer,

UNDERSTREGER, at Europa er blandt de førende rumfartsaktører i verden og stadig er engageret i at bevare sin position gennem et styrket samarbejde både inden for Europa og internationalt,

1. SER MED TILFREDSHED PÅ OG STØTTER dokumentet om den europæiske rumpolitik, der er forelagt som et forslag fra ESA's generaldirektør og som en meddelelse fra Europa-Kommissionen, som et næste skridt i retning af udformningen af en koordineret og effektiv europæisk rumfartsindsats til gavn for de europæiske borgere,

2. NOTERER SIG de »foreløbige elementer« i det europæiske rumprogram, der er knyttet til den europæiske rumpolitik som et strategisk planlægningsredskab, og som omfatter alle større rumaktiviteter i Europa og derved støtter en optimering af de offentlige ressourcer og kompetencer i forbindelse med afgørelser om og gennemførelse af rumpolitikken,

3. OPFORDRER medlemsstaterne til fortsat at støtte europæiske mål og programmer på europæisk plan, bl.a. med deres nationale programmer og aktiviteter, når det er hensigtsmæssigt, for derved at sikre effektivitet og komplementaritet i den europæiske indsats,

4. OPFORDRER Europa-Kommissionen, ESA's generaldirektør og medlemsstaterne til inden for rammeaftalen at overvåge og evaluere gennemførelsen af den europæiske rumpolitik,

II YDERLIGERE FORANSTALTNINGER — PROGRAMMER OG GENNEMFØRELSE

A. APPLIKATIONER

5. SER MED TILFREDSHED PÅ ESA's og Den Europæiske Unions fælles indsats for at gennemføre store brugerorienterede initiativer såsom GMES og Galileo samt på den begyndende indsats med henblik på øget udvikling og udnyttelse af rumrelaterede integrerede applikationer, herunder især satellitkommunikationstjenester, SER MED TILFREDSHED PÅ Europa-Kommissionens arbejde for yderligere at samle en brugerdreven institutionel efterspørgsel i Europa, der tager sit udspring i Den Europæiske Unions politikker, OPFORDRER TIL indførelsen af regelmæssige uafhængige kvalitets- og omkostningseffektivitetsvurderinger af de store brugerorienterede rumbaserede initiativer, der skal omfatte brugere og medlemsstater, med det formål at validere de overordnede systemers og deres tjenesters kvalitet, relevans og omkostningseffektivitet i den operationelle fase for yderligere at styrke den brugerorienterede tilgang,

6. ANERKENDER den strategiske værdi af bæredygtighed for GMES og BEKRÆFTER PÅ NY målet om, at GMES skal være operationel og autonom inden udgangen af 2008, samt UNDERSTREGER, at Europa-Kommissionen på et passende tidspunkt og i fuldt samråd med medlemsstaterne og ESA må foreslå følgende ordninger for GMES: i) finansiering, herunder fremme af brugerfinansiering ii) operationelle infrastrukturer, og iii) effektiv forvaltning, så GMES bliver fuldt operationel og sikrer bæredygtige tjenester, der svarer til identificerede brugerbehov, HILSER de initiativer VELKOMMEN, der er taget under det østrigske og det tyske EU-formandskab for at fremme den europæiske jordobservationstjeneste GMES (f.eks. Graz-dialogen og München-køreplanen), HILSER forslaget om, at Europa-Kommissionen forbereder den operationelle fase af GMES, VELKOMMEN, BEKRÆFTER PÅ NY, at GMES i videst muligt omfang vil udnytte de eksisterende kapaciteter på europæisk og nationalt plan, der skal supplere hinanden,

7. STØTTER de europæiske institutioners, ESA's og den europæiske industris fælles bestræbelser på i de kommende år at etablere et kommercielt bæredygtigt globalt civilt navigationssatellitsystem under europæisk civil kontrol,

B. SIKKERHED OG FORSVAR

8. ANERKENDER, at rumteknologier ofte er fælles for civile og forsvarspolitiske applikationer, og at Europa ved en brugerdrevet tilgang kan forbedre koordineringen mellem forsvarspolitiske og civile rumprogrammer og især søge at opnå synergier på sikkerhedsområdet, samtidig med at begge sektorers specifikke krav og de uafhængige beslutningskompetencer og finansieringsordninger respekteres, BEKRÆFTER, at der bør etableres en struktureret dialog med medlemsstaternes kompetente organer og inden for EU's anden og tredje søjle og Det Europæiske Forsvarsagentur med henblik på en optimering af synergierne mellem alle aspekter af den europæiske rumpolitik inden for rammerne af den eksisterende kompetencefordeling, ANERKENDER, at militære brugere skal anvende Galileo eller GMES i overensstemmelse med princippet om, at disse systemer er civile systemer under civil kontrol, og at eventuelle ændringer af dette princip derfor vil kræve en gennemgang inden for rammerne af afsnit V i TEU, især artikel 17 og 23, og inden for rammerne af ESA-konventionen,

C. ADGANG TIL RUMMET

9. UNDERSTREGER, at det er af vital betydning for Europa, at der bevares en uafhængig, pålidelig og omkostningseffektiv adgang til rummet på overkommelige vilkår som understreget i rammeaftalen mellem EF og ESA og i resolutionen om den europæiske løfteraketsektors udvikling, der blev vedtaget af ESA-Rådet på ministerplan i 2005, idet en kritisk masse af løfteraketaktiviteter er en forudsætning for denne sektors levedygtighed, ANERKENDER, at Europa bør udnytte de aktiver på løfteraketområdet, der er under dets kontrol, på en sammenhængende måde, OPFORDRER ESA's generaldirektør til at sikre fortsat udvikling og koordinering af de europæiske teknologiske kapaciteter af hensyn til den europæiske løfteraketsektors langsigtede konkurrenceevne med det formål at bevare og øge tilstedeværelsen på det kommercielle marked,

D. INTERNATIONAL RUMSTATION OG UDFORSKNING AF RUMMET

10. UNDERSTREGER den politiske og videnskabelige betydning af den internationale rumstation (ISS) samt af udforskningen af rummet og BEKRÆFTER PÅ NY det fortsatte stærke og fælles europæiske engagement for så vidt angår de ISS-bidrag, som ESA og medlemsstaterne har forpligtet sig til, OPFORDRER de internationale partnere i ISS til at fortsætte deres støtte for at sikre, at målene for ISS-partnerskabet bevares i deres helhed, og UNDERSTREGER, at kontinuiteten i et sådant partnerskab er et aktiv for fremtidige udforskningsbestræbelser, TILSKYNDER TIL udnyttelsen af ISS med henblik på forskning og udvikling inden for Det Europæiske Fællesskabs rammeprogram for forskning, UNDERSTREGER vigtigheden af en proaktiv deltagelse fra ESA's side i udarbejdelsen af fremtidige internationale udforskningsprogrammer med det formål at sikre Europa en betydelig målrettet og koordineret rolle heri,

E. VIDENSKAB OG TEKNOLOGI

11. UNDERSTREGER målet om at bevare videnskabelige programmer i verdensklasse og en klar førende rolle for Europa på udvalgte områder, der kan bidrage til opbygningen af det europæiske forskningsrum, ANERKENDER, at de eksisterende kombinerede europæiske kompetencer og bestræbelser, især inden for rammerne af ESA, sætter Europa i stand til at gennemføre de mest udfordrende opgaver med succes og til at nå det højeste niveau inden for opdagelser og innovation i den globale sammenhæng, OPFORDRER Europa-Kommissionen, ESA og medlemsstaterne til at stimulere uddannelsesprogrammer i Europa, FREMHÆVER vigtigheden af innovation og teknologisk udvikling også for industriens konkurrenceevne og dens produkters og tjenesters kommercielle succes, UNDERSTREGER nødvendigheden af en målrettet tilgang til udviklingen af strategiske komponenter med fokus på udvalgte kritiske komponenter, i forbindelse med hvilke den europæiske industri ikke må blive afhængig af internationale leverandører, med henblik på at opnå den optimale balance mellem teknologisk uafhængighed, strategisk samarbejde med internationale partnere og tiltro til markedskræfterne,

F. GOVERNANCE

12. VÆRDSÆTTER, at ESA i mere end 30 år har været en effektiv struktur for europæisk samarbejde om fælles rumprojekter, der dog kunne trænge til mere fleksibilitet og nogen udvikling, og NOTERER SIG, at ESA's uafhængighed og pålidelighed takket være medlemsstaternes øgede støtte bidrager til Europas stadig større rolle gennem en succesrig udvikling af den europæiske rumsektor og til den europæiske rumbranches stærke position på verdensmarkederne, BEKRÆFTER PÅ NY Den Europæiske Unions, ESA's og medlemsstaternes rolle og ansvar som nævnt i retningslinjerne fra andet møde i Rumrådet. OPFORDRER på grundlag af denne rolle og for at udnytte ESA's erfaringer og institutionelle ramme Europa-Kommissionen til at trække på ESA's forvaltning og tekniske ekspertise i forbindelse med forvaltningen af EF-finansierede F&U-ruminfrastrukturprogrammer, hvor ESA koordinerer de relevante agenturer og enheder i Europa, Denne rolle for ESA bør også omfatte: — støtte til Europa-Kommissionen som teknisk ekspert i forbindelse med udformningen af EF-initiativer omfattende rumrelaterede aktiviteter og relevante arbejdsprogrammer og i forbindelse med udvælgelsen og tilsynet med relevante ordremodtagere — ESA-forvaltning af Det Europæiske Fællesskabs rumrelaterede aktiviteter i overensstemmelse med Det Europæiske Fællesskabs regler, OPFORDRER medlemsstaterne til under ESA's koordinering og i tilfælde af større EF-aktiviteter i tæt samarbejde med Europa-Kommissionen: — at levere den bedst mulige ekspertise for europæiske rumprogrammer (såsom GMES' rumkomponent, udforskningsprogrammer og programmer for fremtidige løfteraketter) — at øge synergien mellem nationale bidrag og ESA- og EF-bidrag til disse programmer, hvilket gradvis skal føre til en integreret programtilgang, der samtidig respekterer den nationale suverænitet, STØTTER rammeaftalens fortsættelse efter 2008 som grundlag for samarbejdet mellem Det Europæiske Fællesskab og ESA, dog således at rammeaftalen og gennemførelsen af den om nødvendigt jævnligt skal vurderes og forbedres, og OPFORDRER — på baggrund af opfordringen i retningslinjerne fra Rumrådets andet møde til en bred vurdering af mulige omkostningseffektive scenarier med henblik på en bedre organisering af rumaktiviteterne i Europa — medlemsstaterne, Europa-Kommissionen og ESA's generaldirektør til at finde mulige forbedringer af dette samarbejde, så retningslinjerne fra Rumrådets andet møde kan udmøntes i mere operationelle og praktiske ordninger, især med hensyn til de spørgsmål, der er opregnet i bilag 1,

13. ANERKENDER EUMETSAT's værdifulde bidrag til det europæiske rumprogram, og OPFORDRER EUMETSAT til fortsat at deltage som observatør i fremtidige møder i Rumrådet,

G. INDUSTRIPOLITIK

14. ANERKENDER, at ESA har en fleksibel og effektiv industripolitik baseret på omkostningseffektivitet, konkurrenceevne, en rimelig fordeling af aktiviteter og udbud, der sikrer tilstrækkelig industrikapacitet, global konkurrenceevne og en høj grad af konkurrence inden for Europa med henblik på et effektivt europæisk samarbejde om fælles rumprojekter og derved danner grundlag for en vellykket udvikling af rummet i Europa, UNDERSTREGER i den forbindelse navnlig den politiske og økonomiske dimension af ESA's »fair return«-princip og vigtigheden af at vurdere og forbedre gennemførelsen af »fair return«-princippet, når det er nødvendigt, med henblik på de fremtidige udfordringer, industrien står over for at forblive konkurrencedygtig i et foranderligt globalt miljø, samtidig med at medlemsstaternes motivation til at investere i rummet bevares og eventuelt øges,

15. FREMHÆVER SMV'ers og leverandørindustriens afgørende rolle med hensyn til innovation og udforskning af nye markedsmuligheder,

16. OPFORDRER Europa-Kommissionen til at udforme passende instrumenter og finansieringsordninger for EF-tiltag på rumfartsområdet, der især omfatter de spørgsmål, der er opregnet i bilag 2 under hensyn til rumsektorens særlige forhold, behovet for at styrke dens generelle og dens industris konkurrenceevne og nødvendigheden af en afbalanceret industristruktur,

H. INTERNATIONALE FORBINDELSER

17. OPFORDRER Europa-Kommissionen, ESA's generaldirektør og medlemsstaterne til at udforme og gennemføre en fælles strategi og etablere en koordinationsmekanisme for de internationale forbindelser. Denne strategi bør være forenelig med medlemsstaternes aktiviteter og tage sigte på at styrke Europas rolle på det globale rumfartsområde og udnytte det internationale samarbejde især for så vidt angår de spørgsmål, der er opregnet i bilag 3,

I. GENNEMFØRELSE

18. OPFORDRER Europa-Kommissionen og ESA's generaldirektør til at foreslå en plan for gennemførelsen af den europæiske rumpolitik for at indføre en proces med regelmæssig overvågning og fastlæggelse af prioriteter, bl.a. under hensyn til punkterne i bilagene.

(1) Jf. den nylige rapport fra FN's Mellemstatslige Panel om Klimaændringer og det væsentlige bidrag, rumbaserede informationssystemer i den forbindelse kan yde for vores planets fremtid.

BILAG 1 Nøglespørgsmål med henblik på at udmønte retningslinjerne fra Rumrådets andet møde i mere operationelle og praktiske ordninger: — udformning af finansielle instrumenter, der er egnede til en effektiv gennemførelse af rumprojekter — identificering af slutbrugere af GMES-tjenester og deres behov; udvikling af et integreret og tilpasset udbud, der også omfatter det regionale og lokale plan — fastlæggelse af betingelserne for, at satellitter tilhørende medlemsstaterne og deres data og tjenester kan stilles til rådighed for GMES; behandling af de nationale programmers bidrag til EU-initiativer, herunder især GMES.

BILAG 2 Nøglespørgsmål, der skal overvejes ved gennemførelsen af instrumenter og finansieringsordninger for EF-tiltag — udvikling af en sammenhængende datapolitik — herunder dataadgang og prisfastsættelse — der fremmer en hurtig udvikling af sektoren for rumtjenester — tilskyndelse til nye finansieringsordninger, såsom offentlige — private partnerskaber på markedet for rumapplikationer og -tjenester, bl.a. ved offentlig støtte til F&U — tilvejebringelse af passende foranstaltninger til støtte for teknologisk innovation, herunder »lead market«-initiativer, offentlige indkøb og støtte til leverandører og små og mellemstore virksomheder og industrier.